Mistrík, Miloš, predseda Rady pre vysielanie a retransmisiu (2014-09-17):
Dobrý deň. Vážená pani predsedajúca, vážené panie poslankyne, vážení páni poslanci, Rada pre vysielanie a retransmisiu vznikla v začiatkoch budovania nášho duálneho systému u nás v roku 1992. Existuje teda vyše 20 rokov. Zákon ukladá rade viacero úloh, z ktorých najdôležitejšie sú dohľad nad dodržiavaním zákona č. 308/2000 Z. z. o vysielaní a retransmisii hlavne v oblasti objektivity a vyváženosti vo vysielaní slovenských rozhlasových a televíznych staníc, ďalej ochrany maloletých a ľudskej dôstojnosti, ako aj v oblasti limitov pre vysielanie mediálnej komerčnej komunikácie. Ďalej je úlohou rady starať sa o využite frekvenčného spektra, pripravovať licenčné konanie a v neposlednom rade plniť úlohy v povoľovaní a registrácii retransmisie. Rada plní tieto úlohy v duálnom systéme, teda aj pre verejnoprávne médium RTVS, ako aj licencované súkromné či komerčné. Treba konštatovať, že na Slovensku sme mali v roku 2013 38 držiteľov licencií na rozhlasové vysielanie, 106 držiteľov licencií na digitálne televízne vysielanie a ďalšie na klasický prenos signálu prostredníctvom káblovej siete. Popri nich sme mali registrovaných 144 káblových operátorov, ktorí spolu majú státisíce prípojok v našich domácnostiach a komerčných prevádzkach. Televízne a rozhlasové vysielanie je v súčasnosti, ako to ukazujú aj tieto čísla, celospoločenským a masovým fenoménom. Rada pre vysielanie a retransmisiu v roku 2013 v oblasti nových licencií na rozhlasové vysielanie urobila rozhodnutia v šiestich prípadoch a v štyridsiatich dvoch rozhodla o zmenách licencie. V oblasti televízneho vysielania bolo pridelených 27 nových licencií a 42 sa pozmenili už schválené licencie. Na pripomenutie, vzniklo napríklad Rádio Sever v Žiline, Rádio Rebeka v Martine, znova sa zrodilo Rádio Kiss na východnom Slovensku, licenciu už má aj nitrianske Rádio Plus. Z udelených licencií na digitálne televízne vysielanie spomeniem aspoň Staromestskú televíziu v Bratislave, TV Západ pre západné Slovensko, Slovak Sport TV 2 a TV 3, televízia JOJ si v roku 2013 vytvorila nový kanál Senzi a na druhej strane televízia Markíza zrušila okruh Fór. Tento pohyb vzniku zmien vo vysielaní a prípadne aj zániku vysielaní bol v medziach predchádzajúcich rokov. Jediným zložitejším problémom je stále neukončené výberové konanie na frekvencie po Rádiu VIVA. Tento proces začal už v roku 2012, keď rada väčšinou hlasov udelila licenciu pre Inforádio spoločnosti Corporate Legal. Proti tomu sa odvolala VIVA Production House. Odvtedy, po dvojnásobnom zásahu najvyššieho súdu ostáva záver otvorený. V decembri 2013 totiž rozhodol najvyšší súd o odložení vykonateľnosti rozhodnutia rady, ktorým udelila licenciu pre Corporate Legal. Uvoľnené frekvencie už odvtedy nemôže využívať ani predchádzajúci vysielateľ, ktorému uplynula licencia, ani nový vysielateľ. Čakáme na rozhodnutie najvyššieho súdu. Jedno z dôležitých úloh, ktoré rada plní, je vybavovanie sťažností od obyvateľov Slovenska na vysielanie. V roku 2013 prišlo 871 sťažností, z toho väčšina sa týkala obsahu vysielania. Podľa počtu ich bolo 286 na TV JOJ, 232 na TV Markíza, 135 na Slovenskú televíziu a niečo vyše 200, tých zostávajúcich, sa rozdelilo na iné televízne a rozhlasové vysielania. Ak tieto čísla porovnáme s rokom 2012, musíme konštatovať, že pri všetkých spomenutých vysielateľoch prišlo k poklesu sťažností o 20 až 25 %, čo môžeme pokladať za pozitívny trend. Určite by som však teraz preceňoval vplyv činnosti našej rady v predchádzajúcom období a hrozbou jej finančných sankcií, keby som daný klesajúci počet alebo trend sťažností zdôvodňoval iba týmto. Dá sa predpokladať, že k zlepšeniu situácie prišlo aj preto, že samotní vysielatelia urobili kroky, aby skultúrnili svoje vysielanie. Navyše určité najproblémovejšie formáty sa v uplynulom roku už vyčerpali a poklesol o ne divácky záujem. A napokon, od roku 2013 vstúpil do platnosti obnovený jednotný systém označovania programov vydaný ministerstvom kultúry, ktorý znamenal určitý posun pri hodnotení a zaraďovaní programov pre maloletých. Chceli by sme veriť, že v roku 2013 sme sa dostali na dobrú cestu, ale na druhej strane stále tu bolo priveľa porušení zákona, takže ružové okuliare si nasadzovať nebudeme. Ukazuje sa to aj v prípade monitoringov v čase volebných kampaní, ktoré sme v minulom roku 2013 vykonali. V roku 2013 prebehli voľby do VÚC a my sme dostali iba tri sťažnosti na priebeh kampane v elektronických médiách. A treba povedať, že boli dosť málo významné, či dokonca neopodstatnené. Rovnako ani naše vlastné kontrolné monitoringy počas volebného obdobia 2013 nič neodhalili. Zdalo by sa teda, že už môžeme byť spokojní s vedením politických kampaní v elektronických médiách. Avšak keď sme v tomto roku 2014 prešli voľbami prezidenta republiky a potom voľbami do Európskeho parlamentu, musíme, žiaľ, konštatovať, že nádeje z vysielania a dodržiavania zákonných rámcov sa nepotvrdili a opäť sa vrátil stav mnohopočetných sťažností zo všetkých strán. Ale toto hovorím už o roku 2014 a to bude súčasťou budúcoročnej správy. Ak by sme si chceli urobiť prehľad o celku a druhoch udelených sankcií, zistíme, že celkovo rada urobila za 12 mesiacov roku 2013 187 rozhodnutí. Z toho upozornení na porušenie zákona bolo 51 a pokuty boli uložené 92-krát. Tu treba povedať, že napriek spomínanému poklesu počtu sťažností od obyvateľov narástla výsledná suma radou uložených pokút, čo by mohlo signalizovať sprísnenie dohľadu. Pravdaže celkový nárast bol súhrnne, súhrnne teda iba o 8 pokút, takže môže ísť o bežný medziročný výkyv, hoci na druhej strane to určite nesvedčí o nejakom poľavovaní či znižovaní rozhodnosti našej rady. Netreba zabúdať pritom, že vysielatelia sa spravidla proti našim rozhodnutiam odvolávajú, ale zároveň aj to, že nie vždy nám súdy dajú za pravdu. Navyše tieto procesy znamenajú predlžovanie celého cyklu od priestupku až po jeho právoplatné uzatvorenie. V roku 2013 mala rada v rozpočte naplánované príjmy ministerstvom financií skladajúce sa prevažne z udelených pokút vo výške 430-tisíc euro, ktoré aj odviedla do štátneho rozpočtu. Činnosť 9-člennej rady, do ktorej Národná rada na konci roka 2012 a začiatku roka 2013 zvolila podľa zákona troch nových členov, zabezpečuje kancelária rady s počtom 32 pracovníkov, čo je napríklad menej, ako má podľa dostupných zdrojov kancelária ombudsmanky. Z dôvodu predpísaného znižovania rozpočtu sme museli v roku 2013 urobiť viaceré úsporné opatrenia, aby sme boli schopní vykonávať zákonom nám stanovené povinnosti. V prípade ďalšieho znižovania rozpočtových prostriedkov, ktoré je možné pri príprave štátneho rozpočtu na rok 2015, však už bude treba zvážiť, ktoré činnosti rady bude štát naďalej vyžadovať a ktoré by mohol zo zákona vypustiť, pretože nie sú zdroje, aby ich mohol prostredníctvom rady uskutočňovať. V rámci Európskej únie existuje požiadavka v tom, že sa každý štát zaviazal prostredníctvom regulačného orgánu vplývať na čistotu mediálneho prostredia a garantovať demokratické princípy. Naša rada je aktívnym členom združenia European Platform of Regulatory Authorities tzv. EPRA, okrem toho máme kvôli bezprostrednej multilaterálnej spolupráci okolitých krajín založenú stredoeurópsku iniciatívu s Central European Regulatory Forum, čiže CERF, kde riešime spoločné problémy cezhraničného vysielania s českou, maďarskou, poľskou, rumunskou a slovinskou radou. To nám umožňuje postupovať operatívnejšie. Ako príklad tu uvediem v súčasnosti narastajúce problémy s vysielaním hier a súťaží, ktoré vysielajú viaceré televízie po polnoci a ktoré nesú znaky nečestného zavádzania divákov trikmi a manipulačnou praxou. Stále viac sa teda rozvíja pozícia rady na úrovni medzinárodných vzťahov a medzinárodných riešení problémov. Vážené panie poslankyne, vážení páni poslanci, úlohy Rady pre vysielanie a retransmisiu sú stanovené zákonmi a príslušnými predpismi Slovenskej republiky. Rada je nezávislý orgán volený Národnou radou ako nástroj na udržanie vyváženého duálneho systému vysielania a tomuto poslaniu venujeme naše úsilie. Ďakujem za pozornosť.